**Vernepliktig akademiker** (VA) (tidligere *Vernepliktig akademisk befal* (VAB)) er en ordning der akademikere i ulike yrker (leger, tannleger, psykologer, farmasøyter, veterinærer, prester og jurister) avtjener verneplikten etter fullført sivil utdanning og militært offiserskurs. De beskikkes til løytnant etter avsluttet kurs og mottar lønn under førstegangstjenesten. Etter avsluttet førstegangstjeneste blir de utskrevne offiserer.

### Historisk bakgrunn og utvikling

Ordningen er en følge av Stortingets vedtak om å militarisere sanitetstjenesten i Hæren i 1888 og Marinen i 1892. Sanitetsoffiserene fikk derved sitt eget offiserskurs og var den første fagkategori som fikk offisersstatus etter operative offiserer fra krigsskolene. Intendanter (økonomier) og ingeniører (maskinister) fikk militær offisersstatus noen år senere. 
Ordningen ble foreslått utvidet til *"jurister og forskere"* i 2002. På denne tiden fantes det vernepliktige jurister i Forsvarets struktur, men disse gjennomførte førstegangstjenesten som korporaler. Utvidelsen av VA-ordningen til å omfatte jurister (men ikke forskere), ble først gjennomført i 2012. Offiserskandidatene fikk også fenriks grad ved oppstart av kurset og som før beskikket til løytnant ved avsluttet kurs. 
Ordningen med VA i Det norske forsvaret har sine paralleller hos mange av Norges allierte. I Royal Navy utdannes eksempelvis marineleger på et tre måneders kurs på Britannia Royal Naval College, Dartmouth. Hærens leger har et tilsvarende kurs på Royal Military Academy Sandhurst av noe kortere varighet.

### Dagens ordning

Forvaltningen av vernepliktige akademikere skjer i dag innenfor rammene av forsvarslovens § 27, og vernepliktforskriftens kapittel 9. Etter disse hjemlene kan hvem som helst med «sivil utdanning som har betydning for Forsvaret» på minst bachelornivå, kalles inn til offisers-, befals- og spesialistopplæring.

Med virkning fra 1. januar 2022 er det fastsatt at vernepliktige akademikere anses som midlertidig ansatte etter statsansattelovens § 9 første ledd bokstav c. Til forskjell fra ordinære vernepliktige omfattes vernepliktige akademikere av ferieloven, og opptjener pensjon i Statens pensjonskasse i tjenestetiden. Vernepliktige akademikere anses som militært tilsatte etter forsvarsloven § 3, men kan ikke beordres til tjeneste i internasjonale operasjoner uten etter samtykke.

Referanser
----------

1. ↑  mil.no: *Klarere regler for akademisk befal* Arkivert 5. august 2007 hos Wayback Machine.
2. ↑  «Vernepliktig akademiker». *Forsvaret*. Besøkt 1. november 2021.
3. ↑  Oth. Prp. No. 17. (1888). Ang Udfærdigelse af en Lov om Militærlovgivningens Anvendelse paa Armeens Sanitets- og Intendanturpersonale. Indst. O. No. 7. (1888). Indstilling fra Militærkomiteen til Lov om Militærlovgivningens Anvendelse paa Armeens Sanitets- og Intendanturpersonale.
4. ↑  Oth. Prp. No. 18. (1892). Ang. Udfærdigelse Af En Lov Om Militærlovgivningens Anvendelse Paa Marinens Sanitetspersonale Indst. O. No. 23. (1892). Indstilling fra Militærkomiteen angaaende Udfærdigelse af en Lov om Militærlovgivningens Anvendelse paa Marinens Sanitetspersonale.
5. ↑  Koren, A. 1916. Bidrag til Norges militære sanitets historie i det 19de aarhundrede. Kristiania, T.C. Brøgger.
6. ↑  «Statusheving for vernepliktige (Syversen-utvalget).».
7. ↑  Lereggen, Klingsland, m.fl. 2009. Rapport fra arbeidsgruppe – Utvidelse av ordningen for vernepliktig akademisk befal. s. 7.
8. ↑  Forsvarets skriv DL/2011/024414-22 av 2011-09-20 Utvidelse av VAB-ordning.
9. ↑  Forsvarets skriv DL 2011/024414-001/FORSVARET/220 av 2011-06-23
10. ↑  Lov 12. august 2016 nr. 77 (forsvarsloven).
11. ↑  FOR-2017-06-16-779 (vernepliktsforskriften).
12. ↑  Lov 12. august 2016 nr. 77 (forsvarsloven) § 27 jf. FOR-2017-06-16-779 (vernepliktsforskriften) § 46.
13. ↑  Forsvarets skriv DL/2021/020192-5 av 2022-06-14 Fastsettelse av arbeidsavtale for vernepliktige akademikere (VA).
14. ↑  Ibid.
15. ↑  FOR-2017-06-16-779 (vernepliktsforskriften) § 47.